IRIARTE OKIÑENA (EH Bildu, 2018-10-05):
Urkullu jauna, ni ez naiz inolaz ere eztabaidan hasiko zer ez duen egin Jaurlaritza honek. Iruditzen zait delako egin duena egin duela, eta ez dut nik hori ukatuko.
Eta ez naiz eztabaidan hasiko zer egin zuen Euskal Herria Bilduk agintean egon zenean. Egin zena egin zen, eta uste dut guztiok borondaterik hoberenarekin egingo genuela.
Eta, gainera, berdintasunaren...
...egin zuen EH Bilduk agintean egon zenean. Egin zena egin zen eta uste dut guztiok borondaterik hoberenarekin egingo genuela.
Eta gainera, berdintasunaren gai hau hain iruditzen zait hain garrantzitsua eta hain larria, emakumeok arlo guztietan jasaten dugun egoera, batez ere konponbide bila jarri nahi dudala. Izan ere, bai Jaurlaritzak orain arte, esplikatu didazun bezala, egindakoa eta bai beste bide batzuetatik egindakoak  - Emakunderen bidez, Arartekoaren bidez, EH Bilduren bidez -  gauza bat argi uzten dut: Momentuz behintzat ez daukagula irtenbide bat edo momentuz behintzat ez dugula lortu arazo hori konpontzea.
Ni, edozein kasutan, insistitzen dut berdintasunaren azpimarra egiterakoan, hain zuzen ere, bai, gatazka bat dagoelako, baina gatazka horretan pertsona batzuk eta besteen eskubideak urratzen dutelako. Uste dut hori dela abiapuntua eta horrek izan behar duela abiapuntua nahitanahiez.
Dudarik gabe elkarrizketaren bidez, elkarrizketak direlako edozein gatazka konpontzeko biderik egokienak, nire ustez ere. Baina abiapuntuak hori izan behar du, iruditzen zaidalako bestela hauspoa ematen zaiela eta beste diskurtso horri babesa ematen zaiola festa bi eratara ospatu daitekeela esaterakoan edo honelako beste hainbat gauza esaten direnean. Festa ospatu daiteke bi eratara edo 18 eratara, berdin zait, baina ospatu daiteke berdintasunetik bakarrik.
Eta insistitzen dut eta azpimarratu nahi dut ez dela Hondarribiako herriaren arazoa, uste dut gutxiengo batek antolatzen duen eraso bat dela eta hori azpimarratu egin behar dela, eta erasoen ardura eta konponbidearen erantzukizuna instituzio publikoarena dela.
Zuk esan duzu mahai bat martxan jartzearena. Jaizkibel konpainiak, oker ez baldin banago, aurtengo alardearen biharamunean ere halako zerbait proposatu zuen, badaudelako gauza batzuk gainera kale estu horretan, berriro esango dizut, zure eserlekuak eta nire eserlekuak baino zabalagoa ez den kale horretan, momentuan konpondu ez daitezkeenak. Momentuan konpondu ez daitezkeenak, gauzak okerragora ez daitezen.
Berriro errepikatuko dut gauza bat garrantzitsua iruditzen zaidana. Jaizkibel konpainiak berdintasuna eraikitzen du eta hori azpimarratu beharra dago. Ez du ezer urratzen, beste batzuk urratzen dute eskubide hori eta uste dut argi esan behar zaiela, elkarrizketaren bidez.
Baina oso argi esan behar zaiela eskubide hori, oinarrizko eskubide hori urratzen ari direla. Ez dakit zer tradizioaren izenetan edo tradizioaren izenean; ez dakit zer dan tradizioa ere, zeren eta tradizioaren arabera, orain dela urte batzuk hemen gizonezkoak bakarrik zeuden eta orain erdiak baino gehiago gara emakumeak. Eta horrela beste hainbat eta hainbat kontutan.
Beraz, tradizioa zer den oso ondo ez dakit. Baina uste dut arazo larri bat daukagula, arazo larri bat daukagula emakumeok. Aurten ez nuke ahaztu nahi sei emakume erail dituzte Euskal Herrian.
Nazio Batuen erakundeetatik badaude datu batzuk niri oso esanguratsuak iruditzen zaizkidanak, eta da gure inguruan, gure entornoan, hiru emakumeetatik batek bere bizitzan zehar izango duela jazarpen biolento bat, jazarpen sexual bat kasu batzuetan, eta beste era bateko jazarpen bat. Eta horiek gara gu, dira gure amak, gure alabak, gure ahizpak, gure arrebak eta gure amonak; gara gu, populazioaren erdia. Eta populazioaren erdiari erantzuna emateko berdintasunetik egin behar dugu, berdintasunak ekarriko duelako sistema jakin batzuk eta egitura jakin batzuk apurtzeak.
Horregatik iruditzen zait garrantzitsua eta ezinbestekoa hortik azpimarra egitea, elkarrizketatik bai, baina argi geratuz non den abiapuntua. Bestela, iruditzen zait hauspotu egiten dela minoria horrek Hondarribian azken 20 urteetan egin duena, eta batez ere aurten era lotsagabean eta lotsagarrian egin duena.
Eskerrik asko.